钦定古今图书集成/明伦汇编/官常典/第214卷 > 萧孝忠
## 钦定古今图书集成/明伦汇编/官常典/第214卷 > 萧孝忠

按《辽史》本传：孝忠，字撒板，小字图古斯，志慷慨，开泰
中，补祗候郎君，尚越国公主，拜驸马都尉，累迁殿前
都点检。太平中，擢北府宰相。重熙七年，为东京留守。
时禁渤海人击球，孝忠言“东京最为重镇，无从禽之
地，若非球马，何以习武？且天子以四海为家，何分彼
此，宜弛其禁。”从之。十二年，入朝，封楚王，拜北院枢密
使。国制以契丹、汉人分北、南院枢密治之。孝忠奏曰：
“一国二枢密，风俗所以不同，若并为一，天下幸甚。”事
未及行，薨，追封楚国王。帝素服哭临，赦死囚数人，为
孝忠荐福，葬日亲临，赐官户守冢。子阿速，终南院枢
密使。